

בס"ד, ו' בכסלו התשע"ט 

מילים אסורות ברוח
חושך ואור – תחילת דיבורים לימי כסלו
מפגש 8 עם חבורת 'בתורתו יהגה'

אור, חושך, עמימות
[מרשימה שלי שלא פורסמה]

א. הקדמה – יתרון החושך
יעקוב אבינו הוא השלם שבאבות. בעומקה של דמותו מקופלת דמות הקדושה הישראלית – דמות דיוקנו חקוקה תחת כסא הכבוד.
כך כתב ר' צדוק:[footnoteRef:0] [0:  ישראל קדושים עמ' 86] 

ונודע שיעקוב מובחר שבאבות, והוא דבוק  במידה בפ"ע ממידותיו של ה' יתברך, והוא מידת האמת ליעקוב וגדול ממנו, כי הוא דבוק בשם הוויה שהוא שם העצם המיוחד שלמעלה משאר השמות דאל אלוקים, מידת אברהם ויצחק, שהם רק כינויים, ומאחר שכולו טוב וקדושה, אינו צריך לאהבתו וקירבתו וברכתו…
אלא ששלמותו סבוכה, נפתלת במחוזות החושך והרמאות, ומליאת סתירות. יעקוב זכה לחלום הסולם בלילה דווקא; 'ויפגע במקום וילן שם כי בא השמש…'[footnoteRef:1]. בעלי הסוד קשרו את דמותו של יעקוב להארות שזוכים להם דווקא בלילה, בחושך.  [1:  בראשית כח, יא] 

מהו יחסה של המסורת היהודית לחושך וללילה? האם החושך הינו רק העדר האור, הממד הרפוי של ההוויה? בהרבה תרבויות נתפס הלילה והחושך כמעוזו של השטן, של השדים, ככאוס.
הסטיריאוטיפ של החושך בעולם המערבי הוא של חלק טפל ולא חשוב של היממה והקיום בכלל, כי עיקר ההוויה העשייה והיצירה היא ביום. יש לכך השלכות קיומיות פשוטות: לקראת לילה, אדם חי בתודעה שנגמר היום ומתארגן לשינה. השינה נתפסת כ'דילוג' על חלק טפל של מעגל הקיום, וכאגירת כוחות וחיוניות לקראת היום הבא.
לעומת זאת, הלילה והחושך במסורת היהודית, כפי שבאה לביטוי בעיקר בחכמה הפנימית, הינם חלק אורגני של המעגליות של הזמן. 
למשל: בתרגום יונתן בן עוזיאל על פסוקי בריאת האור והחושך, מתנהרת החלוקה בין יום שנועד לעבודה, לבין הלילה שעיקרו למנוחה[footnoteRef:2].  [2:  'ויקרא אלוקים לאור יום, ולחושך קרא לילה…' [בראשית א,ה], תירגם יב"ע: וקרא ה' לנהורא  יממא, ועבדיה למיפלח ביה דיירי עלמא, ולחשוכא קרא ליליא, ועבדיה למינח ביה ברייתא.] 

אצל חז"ל ובעיקר בחכמה הפנימית מלמדים על יתרון האור הבא מתוך החושך דווקא. 
הפסוק בקוהלת[footnoteRef:3]: 'וראיתי אני שיש יתרון לחכמה מן הסיכלות, כיתרון האור מן החושך' – נתפרש לא במובן של יתרון האור אלא בשבח האור היוצא דווקא מתוך החושך.  [3:  א, יג] 

כך בזוה"ק: לית נהורא אלא ההוא דנפיק מגו חשוכא – אין אור אלא זה הבא מתוך החושך.
דברינו במאמר זה אמורים לעורר מוטיבציה להתהפכות, לא רק שכלית אלא קיומית ממשית, ביחס לצד הלילה שבקיום. ראוי להיפתח ללילה, ולהכיל אותו בנפש כ 'זמן איכות' שגבוה בערכו ובעוצמותיו לאין שיעור יותר מהיום המואר לכאורה.
אלה הנקודות שנדון בהם:
האפלולית והעמימות כאופציה של גילוי האור האלוקי, תפיסה שבאה לביטוי בספר הבהיר[footnoteRef:4], ויש לה רקע נרחב במדרשים. בהקשר הזה נלמד על הצדיק שמקומו בצל בתורות של ר' נחמן, בניגוד לרשע רע העין, שמזוהה עם אור השמש. [4:  הספר נקרא 'הבהיר' כביטוי למציאות של אור שניכר באפלולית ובעמימות.] 

תיאור הויכוח עם הנצרות על מציאות החושך, כפי שעולה מניתוח סוגיה שקשורה לחנוכה בבבלי מסכת ע"ז. 
דמותו של יעקוב שעפ"י החכמה הפנימית מסמנת גילוי אלוקים בחושך ובמיסתורין.
הנקודות העיקריות שנדון בהם בהקשר של יעקוב הם אלה:
יעקוב תיקן תפילת ערבית, תפילה שנתפרשה כאופציה רוחנית חדשה שירדה לעולמות. 
בהקשר הזה נדון בשיטת ר"ע והמקובלים להתפלל לכיוון מערב דווקא.
תתן אמת ליעקוב – נבאר את מידת האמת שמתגלה דווקא במחוזות נפתלים, ברמאות ובשקרים, במיוחד בכתבי ר' צדוק.
מיטתו של יעקוב שלימה – הוא מתקן הברית, תיקון שמקורו למעלה מאור החכמה, במוצא החשוך וסתום של כתר עליון שבנפש. 
נחתום באפילוג: החושך שבנפש - היכולת להכללת הפגמים, היצרים והחולשות במעגל החיוביות האנושית. 

ב. יעקב תיקן תפילת ערבית
כך כתב הראי"ה קוק[footnoteRef:5]: [5:  עולת ראי"ה ח"א עמ' טז] 

תניא כוותיה דר' יוסי ב"ר חנינא…ויעקוב תיקן תפילת ערבית, שנא' ויפגע במקום וילן שם...ואין פגיעה אלא תפילה…[ברכות כו:]…אמנם עוד רוב יתרון לתפילה, שהיא מוצאת תכליתה ברמי המעלה והערך, קדושי עליון הניגשים אל ה', שע"י התפילה ירומו ויינשאו למעלת הנבואה או קרוב לה, כדברי טוש"ע,[footnoteRef:6] שהם פוגעים מעמדים יותר גדולים מהליכות הטבע, כי יתרוממו הרבה על מצב הטבע הרגיל, וידבקו באלוקים חיים בטוהר לב ונפש. לזה מוכשר הוא הלילה במנוחתו והתבודדותו, וכמו שביאר החסיד בחובות הלבבות[footnoteRef:7], ביתרון תפילת הלילה, שהוא מאפשר להיפקד גם במחוזות נישאים וקדושים ותבואות שכליות נוראות אשר לא יושגו בחברת חושי החומר. ולפי שהדברים המושגים למעלה מתהלוכות השכליות המוטבעות, באים הם שלא כסדר ההדרגה הטבעית מהקל אל הכבד…כי אם בפתע יגלה האור הגדול מנועם ה'…תיקרא התפילה מצד היותה כוללת זאת התכלית בשם פגיעה, כדרך ההולך ופוגע, לא לפי ערך מידת מהלכו של הולך לבדו, כי אם גם לפי ערך מידת קירבתו של הנפגע המתאים לזה. וכן היה באמת יעקוב אבינו ע"ה, שוודאי השלימתו ג"כ התפילה לאותו החיזיון הנבואי הנשגב של מראה הסולם וכל פרטיו, שעל כן נתייחס לתפילתו שם פגיעה, ויפגע במקום, והיא מתאימה לערבית. [6:  המתפלל צריך שיכוון בליבו פירוש המילות שמוציא בשפתיו, ויחשוב כאילו שכינה כנגדו, ויסיר כל המחשבות הטורדות אותו עד שתישאר מחשבתו וכוונתו זכה בתפילה…וכך היו עושים חסידים ואנשי מעשה, שהיו מתבודדים ומכוונים בתפילתם עד שהיו מגיעים להתפשטות הגשמיות ולהתגברות כוח השכלי, עד שהיו מגיעים קרוב למעלת הנבואה…
[שו"ע או"ח סימן צח סעיף א]]  [7:  ...ומהם שיתנפל בלילה ויתענה ביום אם יוכל לסבול זה כי תפלת הלילה היא זכה יותר מתפלת היום לכמה פנים. מהם כי האדם בלילה יותר פנוי ממה שהוא ביום. ומהם שתאוות הגוף מהמאכל והמשתה יותר נחים בלילה ממה שהם נחים ביום. ומהם הפסק חברה בינו ובין בני אדם כאוהב יבקרהו וחבר ידבר עמו ובעל חוב יתבעהו במה שיש לו עליו. ומהם נוח חושיו מרוב מוחשיו בלילה מפני שאינו רואה מה שיטרידהו ולא שומע מה שיפסיק עליו ומהם הימלטו מן החנופה ורחקו ממנה מפני מעוט היושבים עמו בלילה ואפשר שלא יוכל להתבודד ביום. ומהם שיתייחד בזכר האלהים ויתבודד בו בעת התייחד כל אוהב באוהבו והתבודד כל חושק עם חשוקו כמ"ש (ישעיה כז) נפשי איויתיך בלילה וגו' אומר (שיר השירים ג) על משכבי בלילות. וכבר נזכר יתרון תפלת הלילה בספרי הקדש הרבה. מהם מה שאמר דוד ע"ה (תהלים קט) זכרתי בלילה שמך ה', (שם) חצות לילה אקום להודות לך, (שם) קדמתי בנשף ואשוועה, (שם) קדמו עיני אשמורות, (שם פח) יום צעקתי בלילה, והרבה כזה ונאמר (איכה ב) קומי רוני בלילה והרבה כזה.
[חוה"ל שער עשירי, אהבת ה' - פרק ו] ] 


תפילת ערבית בעולמו של הרב קוק, מסמנת אופציה גבוהה של קירבת אלוקים, שאינה אפשרית ביום. המתפלל בלילה עשוי לזכות להארות כמעט נבואיות.
המקובלים מלמדים בעקבות ר' עקיבא, שתפילה היא לכיוון מערב, לפי ששם מקום שכינה. האינטואיציה היא שדווקא במקום שקיעת השמש והעלמת האור, שם נפתחים היכלי האור הפנימי.
מדוע? מה יתרון הלילה? התחושה האינטואיטיבית אכן מאשרת שיש אופן של היפתחות שאינו יכול להתרחש ביום[footnoteRef:8].  [8:  דוגמה פשוטה מחיי החולין: תכניות רדיו שמשודרות בלילה יש בהם בדר"כ עיסוק בכאב האנושי, מתוך נינוחות רדיופונית שאינה אפשרית ביום. אפשר לנתח חלומות או לדון במילכודים בחיי נישואין, בשידור באמצע היום?] 

התחושה הזו מעוגנת בתפיסה הקבלית-חסידית, שלפיה המגע עם הלילה והחושך, הוא המאפשר לחרוג אל מעבר לתודעה, לפרוץ למקומות הגבוהים שבנפש.




[bookmark: _gjdgxs]ג. נהורא מגו חשוכא בבריאת העולם-כך הפתיחה של ספר הבהיר:
אמר ר' נחוניא בן הקנה, כתוב אחד אומר 'ועתה לא ראו אור, בהיר הוא בשחקים', וכתוב אחד אומר 'ישת חושך סביבו', ואומר 'ענן וערפל סביביו' – קשיא. בא הכתוב השלישי והכריע ביניהם 'גם חושך לא יחשיך ממך, ולילה כיום יאיר כחשיכה כאורה.

ר' ראובן מרגליות בפירושו 'אור בהיר', כתב שם את הדברים הבאים:
בציונים על זוה"ק בשלח כתב: יוצר אור ובורא חושך, לפי סוד האמונה, אנו צריכים להאמין שאור וחושך זה מששת ימי בראשית הוא, ולא להאמין שהחושך אפיסת האור. אכן מציאות החושך קודם לאור, וקודם הוויות שמים וארץ…
ויעויין בס' כתם פז מר"ש לביא לזוה"ק בראשית שכתב: דע כי יסוד מוסד הוא בידי בעלי הקבלה הפנימית, כי עניין החושך והאור הרמוזות בתורה האמיתית, אינה כמו שאנו מרגישים בהם בחוש ראותינו, אבל הדבר בהיפך, כי האור המוחש אצלנו בעולם ההגבלה, הוא חושך, והחושך המוחש אצלנו הוא אור. וביאור זה כי כבר ידעת כי האור העצום שנגלה ביום הראשון, מי משפלים בלעדי הי"ת לא יוכל לסובלו…כי לא נגלה רק להרחיב חלל העולם שהיו ההוויות נקבצים ונגנזים בנקודה אחת…והנה זה האור העצום השאיר אחריו ברכה חוט ממנו להאיר על הארץ, וזה הנשאר נקרא חושך בערכו, ובבחינת הנבראים הסובלים אותו נקרא אור, כי האור הראשון נקרא חושך בעיני הנבראים כי לא יסבלוהו, אמנם הנמשך ממנו שהוא חושך בערכו נקרא אור, כי מתוכו ירגישו אור, והוא דמיון המסך המושם לפני אור השמש כדי להביט בעין השמש, כי המביט בעין השמש, ישוב בעיניו חושך…
הנה נתבאר כי מה שהוא חושך בחוש ראותנו, כפי האמת הוא אור, ומה שאנו מרגישים אור בחוש ראותנו, הוא החושך שנמשך מהעדר האור האמיתי…ותתחלף ההרגשה בנבראים…ע' בבלי סנהדרין מאי דכתיב הוי המתאווים את יום ה', למה זה לכם יום ה' הוא חושך ולא אור, משל לתרנגול ועטלף שהיו מצפין לאור, אמר לו תרנגול לעטלף: אני מצפה לאורה, שאורה שלי היא, ואתה למה לך אור… ע"כ. והנה אם נשאל את העטלף ביום, שיגיד מה עכשיו - אור או חושך, יגיד: כעת חושך, ובלילה יענה: עכשיו אור, לפי שבהירות אור היום מחשיך עיניו, ורק מעט האור שבחשכת הלילה יוכל לקבל…
בעלי הסוד מלמדים שמחוזות האפלוליות והעמימות הם המקום של המגע עם האלוקי. 
תפיסות שלפיהן המוצא של ההוויה הוא החושך שקודם לאור וגבוה ממנו, מוצאים בכמה מדרשים.
אינטואיציה זו עומדת בבסיס תורותיו של ר' נחמן על הצדיק שנמצא בצל, ובכך ניצל מרוע העין של הרשע. תורות אלו מסמנות אצל ר' נחמן את מעמד היהודי בעוה"ז, מציאות של זרות והסתרה, שדווקא ממקום זה מתאפשרת הישרדותו.
דברים ברוח דומה כתב ר' צדוק על עיוורונו של יצחק[footnoteRef:9]. לדבריו, כהות הראיה של העיניים היא המאפשרת ראיה רוחנית: [9:  ישראל קדושים עמ' 86] 

…ולפי שיצחק שהוא מידת היראה, אותיות ראיה, שהוא מצד מידתו מידת הצמצום הוא כוח הראיה בהקבלת פני השכינה…שזה מצד מדרגתו, לכך הוצרך להיסמא מחיזו דהאי עלמא, ועי"ז זכה לרוחניות…ואז כשכהו עיניו הגשמיים מפני הראיה הרוחנית, מסתמא גם הוא היה יכול לראות ללבב…
באחת התורות, מלמד ר' נחמן שההוויה נפלה לאבילות בעקבות הסתלקות שכינה מהעולמות. המערב מסמן את מקום השקיעה של האור, את מקור הבכי והגעגועים לאור. הוא דורש גימטריה מער"ב - רחל מבכה על בניה. הדרך היחידה לפגוש שכינה היא במקום היעלמותה, במחוזות המערב, החושך וההסתר. 

ד. חנוכה – חושך מואר: הויכוח עם הנצרות
נפתח בניתוח סוגיה[footnoteRef:10]: [10:  בבלי ע"ז ח.] 

מתני'. ואלו אידיהן של עובדי כוכבים: קלנדא, וסטרנורא, וקרטיסים, ויום גנוסיא של מלכיהם, ויום הלידה, ויום המיתה, דברי רבי מאיר...
גמ'. אמר רב חנן בר רבא: קלנדא - ח' ימים אחר תקופה, סטרנורא - ח' ימים לפני תקופה, וסימנך: +תהלים קלט+ אחור וקדם צרתני וגו'. 
ת"ר: לפי שראה אדם הראשון יום שמתמעט והולך, אמר: אוי לי, שמא בשביל שסרחתי עולם חשוך בעדי וחוזר לתוהו ובוהו, וזו היא מיתה שנקנסה עלי מן השמים, עמד וישב ח' ימים בתענית [ובתפלה], כיון שראה תקופת טבת וראה יום שמאריך והולך, אמר: מנהגו של עולם הוא, הלך ועשה שמונה ימים טובים, לשנה האחרת עשאן לאלו ולאלו ימים טובים, הוא קבעם לשם שמים, והם קבעום לשם עבודת כוכבים. 
הרקע לסוגיה זו הוא ללא ספק הויכוח עם הנצרות על הבנת המציאות של החושך. אדה"ר חשב שהחושך הוא הכאוס, ממלכת השטן, ותלה את התגברות החושך בחטאו. אחרי שהבין את המעגליות של הטבע שלפיה יש ארבעה ימי תקופה בשנה, ויש מחזוריות של התגברות האור והתמעטותו, קבע שמונה ימים טובים. מלשון הסוגיה 'לשנה אחרת עשאן וכו' ניכרת ההשוואה לסוגיית 'מאי חנוכה' – לשנה אחרת קבעום ועשאום ימים טובים בהלל ובהודאה. כמו כן ברור שחג שמונה ימים אחרי תקופת טבת, הוא חנוכה.  שמונת הימים שנקבעו לעבודה זרה, הם הימים שבין חג המולד של הנוצרים, לבין ראש השנה שלהם.
על מה הויכוח? הדברים ברורים: עפ"י התפיסה הנוצרית, העולם הוא חושך שמקורו בחטא הקדמון. החושך הוא אכן ממלכת השטן, הכאוס. רק באור נמצא החיוב. זו הסיבה שהם קבעו את ראש השנה שלהם כתקופה שהחושך בשיאו, כי בראשית השנה מבטאים את מהותה של ההוויה. לעומתם, ראש השנה בקדושה הוא בזמן של שוויון יום ולילה, ומבחינה אמונית-תיאולוגית, הלילה כמו היום שייך למעגל האלוקי, וכחשיכה כאורה לפניו. אדה"ר קבע את ימי החנוכה לימים טובים, כביטוי שמחת גילוי ההארה שבחושך. אלוקים מתגלה בחושך, בתהיות ובספיקות, ביצריות בפגמים ובחולשות, כשם שנוכח בשלימות, בבהירות ובהארות. הקב"ה מקומו של עולם. 
*
הראי"ה קוק[footnoteRef:11] [11:  עין אי"ה שבת דף כג עמ' 75] 

אמר רב הונא: הרגיל בנר הוויין ליה בנים תלמידי חכמים. הדמיונות שבין הציורים המוחשים לדברים הרוחניים הנעלים, ראוי שלא יתענג האדם לומר שהם דברים של תוהו, כי ה' אשר עשה לנו את הנפש הזאת, תיקן אותה עם כל כוחותיה. גם כוח המדמה והמצייר, חוקותיהם חוקות איתנים עפ"י חכמת אלוקים וטובו, וכיוון שיש יחש בכוח המדמה והמצייר בין אור הנר המאיר את המחשך החושי, לאור התורה המאיר מחשכי הנפש, אותו היחש הוא דבר שיש בו כדי לפעול בזה על זה עפ"י השימוש ביחש זה בדרך הטוב והישר, באופן המטה את האדם לדרכי חיים לשמור דרך ה'. והנה הרגילות בנר פועלת באדם את התכונה שירגיש כמה טוב הוא האור וכמה קשה היא הישיבה בחושך, מה שבלא הרגל לא ירגיש כ"כ, ויחשוב את האורה רק לדבר של יתרון, ולא לדבר של הכרח שבהשלמת האדם...מ"מ הרגיל בריבוי נרות יחשוק בהם אע"פ שלא ירגיש כ"כ יתרונם החושי, אלא שכך היא התכונה הנפשית באדם, לאהוב את האורה אחרי שהורגל בה...וזאת תהיה לאדם להערה, כי אורה של תורה, מי שהורגל בה ונהנה מזיוה, מרגיש כמה הכרחית היא וכמה החושך וחסרון הידיעה רע וקשה, וכפי מידת ההרגל כך תגדל האהבה וההכרה שהאורה התורית היא תכונה עצמית לאדם, כאהבת האור החושי לעיניים הגשמיות...הוויין ליה בנים ת"ח – וזה תלוי רק בערך הכרתו את אור התורה לעניין הכרחי, עד שמי שחסר אותה ידמה ליושב בחושך... 
ביאור שלי: היחס הפסיכולוגי שבין הדברים המוחשיים לבין ההד הרוחני המתלווה להם: הראי"ה דן בתופעה שלפיה העלאת האור הפיזי מצטיירת בנפש כזהה להארת החכמה ולא יתכן שזו השוואה מטפורית חסרת משמעות. אדם אומר שהסוגיה מוארת לו או למשל 'לשון חדה כתער' וכיו"ב. הרב טוען שהעובדה שדמיון מורה על קשר בין בעניינים זו הוכחה שאין זה תעתוע מקרי. הרגילות בנר מקבעת באדם את הטוב שבאור וכמה קשה ישיבה בחושך. ר' שלמה קרליבך מספר על אדמו"רים שהיו מתבוננים בנרות חנוכה במשך שעות. העלאת האור בחושך היא 'אירוע', התרחשות שמהדהדת בקיומיות. זו אינה מטפורה כמסמן את המסומן. הוא עצמו ההארה. קרליבך מבחין בין ראיית הלב שהיא ראיה מדעית סופית של המוחש – זה מה יש, לעומת ראיית העיניים שהיא אל ה'מעבר' / תפיסה שקושרים אותה גם לרמב"ם שחנוכה בא להאיר את האור – חג אור. 
מדוע הרגיל בנר יזכה לבנים תלמידי חכמים? התשובה היא כי התודעה המועצמת של רצון להעלות את אור החכמה, היא בעצמה מתקבעת והופכת לטבע – הרגל נעשה טבע. ההתבוננות בנר היא סוג של ריכוז, מדיטציה שמעוררת את התעוררות ההארה של החכמה.
בדרך זו ניתן להתבונן במצוות המילה. הסרת הערלה אינה מצווה הלכתית שמסמנת את חשיפת הנקודה הפנימית. היא אירוע שהוא בעצמו מעורר את הסרת ערלת הלב כתנועה קבועה. תמיד יש להסיר את ערלת הלב ולהעלות את הנקודה הפנימית שבקליפות. ההתבוננות בהסרת הערלה. יש בה לא רק צד של גילוי אלא של כינון. ילד הוא נשמה חדשה מאור שלמעלה מהשתלשלות. זו נקודה יהודית. אצל גויים בחינת עיגולים ילד הוא שיבוט של הקיים. יהודי הוא בחינת יושר – פריצה למה שלא היה מעולם. ילד הוא בחינת משיח. ה' אמר אלי בני אתה אני היום ילידתיך.


